Referat Havneudvalgsmøde 5/9-2022

1. Velkomst ved Keld Larsen.
2. Status på havnepersonale. Driftsleder er stoppet. Funktionen varetages af Anja Valhøj. Ingen sikkerhed endnu om fast ansættelse af havneassistent på havnen. Nuværende havneassistent er ansat til 5 måneder.
3. Status på reparationer. Synkehul på pier i vestsiden skal undersøges: Årsag, omfang og hvad der skal til, for at reparere det på en måde, så det ikke sker igen lige med det samme.
4. Der er trukket nye elkabler ud til det grønne fyr og belysning på molen, men flere skal skiftes. Kablerne ud langs østmolen har det ikke godt. Derudover er der trukket nye kabler på C broen, hvor slitage og reparationer efter tidligere brud havde gjort forsyningen ustabil. De nye ledninger har stabiliseret forsyningen som ønsket og havnens antenne til internet er koblet på sin eget relæ, så det ikke påvirker broens elforsyning, når der f.eks. slår et lyn ned i antennen.

Sikkerhedsstyrelsen var på besøg og havde 9 mindre punkter der er blevet udbedret.

1. Sæsonen har været fin. 9182 overnattende i perioden 1/4-1/9 2022.(6886 i 2021).
2. Kommende sæson: Man håber på at der kan ansættes en havneassistent på Klintholm Havn og i Stege havn til kommende sæson.

Reparation af C bro sættes i gang, den har det absolut ikke godt. Reparationerne går i gang ved slutningen af indeværende sæson og man håber på, at den kan stå klar til kommende sæson.

1. Miljøstationen er ved at være helt færdig, der mangler strøm så der kan etableres lys og det ønskede sugeanlæg til spildolietankene. Havnen glæder sig over det er kommet så langt og ser frem til, at miljøstationen står færdig. Det indskærpes samtidig at miljøstationen er til driftsaffald fra havnens både, og ikke en genbrugsstation for alle.

Der ønskes flere hundepose-dispensere. Der blev sammen med nye affaldsstativer indkøbt hundeposedispensere. De er for tunge til at sidde på stativerne, så de eneste to der er sat op, de sidder på hhv. toiletbygning 24F og toiletbygning i vest. Det kunne ikke nås til denne sæson men inden sæsonopstart 2023 skal der ses på om stativerne kan forstærkes de steder, hvor vi vil have dispensere siddende. Det burde kunne lade sig gøre.

1. Parkering og trafikregulering: Ny lokalplan er under udarbejdelse. Hvis der sættes restriktioner op gælder det også fastboende, samt gæster i Marina Park, for havnen skal følge gældende færdselsregler. Derfor er det ikke ønskeligt. Hvis trafikregulering skal foregå via restriktioner i form af parkeringsforbud eller parkeringsrestriktioner, bør det kun være gældende i Juli måned og den første uge i august, hvis det kan lade sig gøre. Men i første omgang ønskes det, at der undersøges alternativer der ikke er så omfattende.
2. Autocampere kommer der flere af. Havnen ønsker autocampere og ønsker gode pladser til dem. Et enigt havneudvalg ønsker ikke autocamperne henvist til området i vesthavnen, ved marinaen, men peger på områderne:

**Første prioritet:** Bør være området til højre lige når man kommer ind i byen. Det område der pt. er parkering og trailerparkering. For at tage dette område i brug til formålet bør der etableres græsarmering, da området kan være blødt, og græsset gerne skulle bibeholdes. Samtidig bør der etableres et mindre levende hegn til afgrænsning af området ud mod vejen, evt. med en indkørsel i begge ender af strækningen.

**Anden prioritet:** Peger et enigt havneudvalg på området længst mod øst, den gamle stejleplads, hvor der pt. er bufferparkering. Det er et godt, stort område og autocamperne søger derhen selv. Her vil havneudvalget også anbefale at der etableres et levende hegn ud mod vejen, gerne med to indkørsler, en i hver ende af strækningen.

1. Eventuelt. Dennis fortalte om nyindkøbt bil til Redningstjenesten. Den vil køre med høj lyd ved udrykningskørsel. Det ønskes at den får plads ved redningsstationen, men intet er pt besluttet. Der tales tillige om ny redningsbåd, hvilket vil betyde der skal bygges ny bygning. Skinnerne har været tilsandede, men det er blevet afhjulpet. De 55.000 kr der er i Havnepulje vil formentlig forsvinde. Der efterspørges ønsker. Der ønskes skridsikkertrappe til vinterbadeområde ved bro A. Vandklubben undersøger priser og fremsender til havneadministrationen.